Ras troef nié lewens, mnr. die presidentPres. Cyril Ramaphosa. (Foto: GCIS) Geagte president Ramaphosa U begin u “familievergaderings” met “Fellow South Africans”. Dan, soos ŉ refrein, hoor ons hoe alles moontlik gedoen moet word om lewens en lewensmiddele te beskerm. ŉ Ramp is afgekondig en rampbestuurswetgewing is in werking gestel. Op grond daarvan is ons regte ingeperk. Ons is in ons huise ingeperk. Ons mag nie met ons honde om die blok gestap het nie. Ons mag nie gerook het nie, mag nie drank koop nie en mag nie oor grense gereis het nie. Toeriste mag nie die land binnekom nie. Oupas en oumas mag nie hul kleinkinders sien nie en net 50 mense mag begrafnisse bywoon. Sekere klere mag ons nie gekoop het nie. Ons mag nie gaan werk het nie. Ons mag nie kerk nie. Kinders mag nie skoolgaan nie. Ons moet maskers in die openbaar dra en mag nie op die strand wees nie. Die ondenkbare het gebeur – die land het toegemaak. Alles om lewens en lewensmiddele te beskerm. Die wêreld ontwikkel entstowwe en u sê entstowwe bied hoop vir die land se maatskaplike en ekonomiese herstel en die belangrikste, vir die gesondheid van ons mense. U sê ŉ omvattende verspreidingstrategie word beplan. Almal moet help, en moet gehelp word; niemand gaan agtergelaat word nie. U sê ons het ŉ reusetaak op hande, waarskynlik groter as enige taak wat ons ooit tevore onderneem het. U sê vir u “fellow South Africans” dat entstowwe noodsaaklik is om hierdie dodelike virus te oorwin. Dan kondig u in ŉ vergadering met die Professional Business Forum aan dat ras gebruik gaan word as maatstaf vir diegene wat die verspreiding van die entstof wil doen. Dit sal ruim geleentheid vir swart bemagtiging bied. Hierdie reusetaak word ŉ reusegeleentheid om die ANC se rasse-ideologie te ontplooi. “My fellow South Africans” word skielik “My fellow black South Africans.” U eenheidsvisie sluit uit. Nie die beste en effektiefste maatskappye met ŉ bewese rekord nie. Nee, die swartste maatskappye. Tenderpreneurs gaan verryk word – net soos met die aankoop en verspreiding van beskermende toerusting, die ontsmetting van skole, plundering van werkloosheidsversekering en talle ander voorbeelde. Die oomblik vir kaders het aangebreek en dit ten koste van lewens en lewensmiddele. Die ANC se rasse-ideologie het Suid-Afrika al in die verlede groot skade berokken. Dit het nie in die verlede gewerk nie, werk nie nou nie en gaan ook nie in die toekoms werk nie. Vir die ANC is dit ras, ras, alles ras. Die onlangse besluit om hulp in ŉ krisis op grond van ras te gee, was ŉ rasselaagtepunt. Die nuwe swart toerismefonds wat in die lewe geroep is, is nóg ŉ laagtepunt. ŉ Nuwe laagtepunt is bereik deur die verspreiding van entstowwe aan rassedoelwitte te onderwerp. Dirk Hermann. Regte word ingeperk. Ons vryheid van beweging, vryheid om te werk, vryheid om handel te dryf, vryheid om godsdiens te beoefen en kinders se reg tot onderwys is beperk. Alles om lewens en lewensmiddele te beskerm. Maar nie ras nie. O nee, dit word nie ingeperk nie. Dit is ŉ absolute reg wat selfs lewens en lewensmiddele troef. Ras, die oortreffende reg, die raamwerk waarbinne die Grondwet funksioneer. Ons gesondheid word ondergeskik gestel aan die ANC se rasse-ideologie. Ras hoort nie in ons brose ekonomie nie en beslis nie by die verspreiding van entstof nie. Die beste en effektiefste maatskappye moet nou die kontrakte kry. Wit of swart, dit maak nie saak nie. In hierdie ramptyd moet ons niks tussen ons gesondheid en die stryd teen die virus laat kom nie. Dit is nie nou (en eintlik nooit) tyd vir ŉ rasse-ideologie nie. Dit sal goed wees vir almal, swart en wit, maar meeste bevoordeeldes sal swart wees. Die reg op gesondheid van die talle armes weeg veel swaarder as die belange van enkele swart verryktes en plunderaars. U kan ras inperk. Daar is ŉ Wet op Rampbestuur. Daar is ŉ bevelsraad. Die raad is vernuftig met die inperking van regte. Hulle het al die uiterste ongemak met hul inperkings veroorsaak. Ras is nie heilig en onaantasbaar nie, dit is ondergeskik aan lewe en gesondheid. U moet regulasies uitvaardig wat rassebeperkings opskort. Dit sal goed wees vir die herstel van ons ekonomie in die geheel, maar alle gevalle van Covid-19-aankope en die verspreiding van veral entstowwe sal daarby baat. Maak die mark oop en vry in die stryd teen die dodelike virus. Mnr. Ramaphosa, perk ras in ter wille van die lewens en lewensmiddele van alle “fellow South Africans”. Groete Dirk Hermann Bestuurshoof: Solidariteit